示兒
作者：韓愈
朝代：唐

paragraphs: 始我來京師，止攜一束書。
辛勤三十年，以有此屋廬。
此屋豈爲華，於我自有餘。
中堂高且新，四時登牢蔬。
前榮饌賓親，冠婚之所於。
庭內無所有，高樹八九株。
有藤婁絡之，春華夏陰敷。
東堂坐見山，雲風相吹噓。
松果連南亭，外有瓜芋區。
西偏屋不多，槐榆翳空虛。
山鳥旦夕鳴，有類澗谷居。
主婦治北堂，膳服適戚疎。
恩封高平君，子孫從朝裾。
開門問誰來，無非卿大夫。
不知官高卑，玉帶懸金魚。
問客之所爲，峨冠講唐虞。
酒食罷無爲，棋槊以相娛。
凡此座中人，十九持鈞樞。
又問誰與頻，莫與張樊如。
來過亦無事，考評道精麤。
躚躚媚學子，牆屏日有徒。
以能問不能，其蔽豈可祛。
嗟我不修飾，事與庸人俱。
安能坐如此，比肩於朝儒。
詩以示兒曹，其無迷厥初。